
Bardu kommune


Postboks 401


9365  Bardu

Tillatelse til felling av bjørn

Vi viser til søknad av 16. september 2005 om tillatelse til felling av bjørn i Bardu og Salangen kommuner. Det søkes om at nærmere spesifiserte jaktfelt får anledning til å felle bjørn under elgjakta. Fylkesmannen fatter slikt

v e d t a k

Fylkesmannen i Troms iverksetter fellingstillatelse på en - 1 bjørn i deler av Bardu og Salangen kommuner etter nærmere angitte vilkår for fellingstillatelsen. Fellings​tillatelsen gjelder i tidsrommet 25. september 2005 til og med 10. oktober 2005.

Vedtaket kan påklages til Direktoratet for naturforvaltning innen tre uker etter mottakelse av dette brev. Eventuell klage skal begrunnes og sendes Fylkesmannen i Troms.

Grunnlag for avgjørelsen

Tillatelsen er gitt med hjemmel i § 12 i Lov om viltet (Viltloven) av 29. mai 1981 nr. 38, med senere endringer, og § 8 og 9 i ”Forskrift om forvaltning av rovvilt” av 18. mars 2005, jf. Direktoratet for naturforvaltnings (DN) brev av 10. juni 2005 der fylkesmennene i region 8 er gitt myndighet til å forvalte betinget fellingstillatelse på to bjørn i innen gitt tidsramme og under gitte vilkår. Etter felling av ei ung binne på Svanvik i Pasvik 4. august gjenstår en bjørn på denne fellingstillatelsen.

Fellingstillatelse kan gis for å forhindre at bjørn gjør skade på av bufe eller tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning. Ved avgjørelsen skal det særlig tas hensyn til:

· Områdets betydning som beitemark

· Skadenes omfang og utvikling

· Potensiale for framtidige skader

Begrunnelse

Fellingstillatelsen er gitt på grunnlag av dokumenterte skader på sau i området i årets beite​sesong. Så langt er 24 voksne søyer og tre avlsværer dokumentert drept av bjørn i tidsrommet 4. august til 16. september. Det er i tillegg funnet flere kadaver hvor dødsårsak ikke er fast​slått. De siste skadene ble dokumentert 16. september da tre værer ble drept i en innhegning. Det er videre lagt vekt på at det også i 2004 ble dokumentert bjørneskade i samme område. I 2004 ble fem voksne søyer og en åring dokumentert drept av bjørn. 

I området med dokumenterte skader beiter det ca 1300 dyr, mens det i hele Bardu kommune og tilgrensende områder beiter totalt ca 3400 sau og lam. Fylkesmannen vurderer det som sannsynlig at samme individ har påført skadene begge år. Selv om årets beitesesong er avsluttet og det meste av sauen er innsanket, foreligger det derfor potensiale for tilsvarende skader senere år. Grunnlag for denne vurderingen ligger i tapsutvikling, skademønster og område​bruk gjennom to beitesesonger.

Bjørnebestanden

Bjørneobservasjoner i Troms har i 1980- og 1990 årene i hovedsak vært gjort innenfor kjerne​området for bjørn, med størst aktivitet i Dividalen og Kirkesdalen samt i deler av de grense​nære områdene i Bardu og Målselv. Det har også vært registrert aktivitet av bjørn i kommunene Kvænangen og Nordreisa. I årene 1993 til og med 2002 har det vært registrert kontakt med mellom 6 og 17 bjørner årlig i Troms. Aktiviteten av bjørn lå på et noe høyere nivå i beitesesongen 2004 enn det som er normalt. Med bakgrunn i det totale antall bjørner på Nordkalotten holder 1-2 % av bestanden seg i Troms til enhver tid. Man kan derfor ikke snakke om en egen bestand av bjørn i Troms, men om en forekomst av en felles bestand på Nordkalotten. Det ble i 2004 dokumentert en binne med tre unger i Skibotndalen i Storfjord kommune. Alderen på disse ungene var ikke mulig å fastslå. I 2005 er to forskjellige binner observert med to og tre unger hver i indre deler av Midt-Troms. Disse ungene antas å være henholdsvis fjorårsunger og toåringer. 

Fylkesmannen er av den formening at det er en fellingstillatelse på bjørn i området ikke vil ha en negativ effekt på bestanden av bjørn i Region 8.  

Vilkår for fellingstillatelsen:

1) Tillatelsen anses som en forlengelse av tidligere gitte fellingstillatelse i området, men med noe endrete vilkår.

2) Fellingstillatelsen skal rettes mot det individ som gjør skade. 

3) Fellingstillatelsen gjelder ikke for binne med unger som går sammen.

4) Om det felles bjørn i Finnmark opphører tillatelsen.

5) Fellingstillatelsen gjelder innenfor jaktfeltene Forseth-Sletten, Kroken-Nygård og Brandvoll-Livelten i Bardu kommune, og vald nr 5 i Salangen i Salangen kommune. Avgrensning er som oppgitt på kart som fulgte søknaden. Bjørn kan ikke felles utenfor de nevnte jaktfeltene.

6) Fellingstillatelsen kan kun benyttes av personer oppgitt i liste vedlagt søknaden. Fellingskoordinator er Kristian Nerum. Jaktledere på hvert av jaktfeltene er: 

· Kroken-Nygård: 
Kristian Nerum 
415 24 045

· Forseth-Sletten: 
Olav Sollid 
924 18 811

· Brandvoll-Livelten: 
Hans Brandvoll 
907 33 087

· Vald nr 5 i Salangen: 
Ketil Løvhaug 
913 60 512

Jaktlederne er ansvarlig for å gjøre dette brevet kjent for alle deltakere på jaktlagene, samt å kontrollere at jegerne har betalt jegeravgift for inneværende jaktår, og avlagt skyteprøve for storviltjegere i 2005. Kun personer som er innmeldt og registrert hos Fylkesmannen kan delta på denne fellings​tillatelsen. Innmeldte jegere vil ha anledning til også å felle bjørn som måtte befinne seg på tilgrensende jaktfelt så lenge dette er ett av de som tillatelsen gjelder innenfor.

Fellingskoordinators oppgave er å fungere som kontaktperson mellom jaktlederne og Fylkesmannen etter behov. Jaktlederne er i fellesskap ansvarlige for at alle jaktlag kan varsles fortløpende ved eventuelt behov for å stanse fellingsforsøket. Dersom jaktlagene skal kontaktes på andre telefonnummer enn de som er oppgitt ovenfor må dette løpende meldes Fylkesmannen.

7) Hvis det felles bjørn, er jaktlederne ansvarlige for at dette øyeblikkelig meldes til Fylkesmannen på ett av følgende telefonnummer: 

· 77 64 22 01 (man-fre 0800-1545)

· 77 64 22 00 (man-fre 0800-1545)

· 481 97 472 (hele døgnet og helger)

· I tillegg varsles kommune og lensmann

8) Ved felling skal det brukes våpen og ammunisjon som er godkjent for felling av elg, hjort og villrein. Anslagsenergi for ammunisjon med kulevekt mellom 9 og 10 gram skal være minst 2700 joule (275 kgm) på 100 meters avstand. For ammunisjon med kulevekt på 10 gram eller mer skal anslagsenergien være minst 2200 joule (225 kgm) målt på 100 meters avstand. Det skal benyttes ekspanderende prosjektil. 

9) Bruk av hund må skje i henhold til hundelovens bestemmelser. Det betyr at hund skal være fulgt og kontrollert på aktsom måte.

10) Oppnevnte jegere forplikter seg til å utøve fellingsforsøket på en human og sikkerhets​messig forsvarlig måte, jfr viltlovens § 19. Den/de som måtte såre bjørn under forsøk på felling i henhold til tillatelsen, plikter å gjøre det de kan for å få avlivet bjørnen. Vedkommende plikter å forvisse seg om påskutt dyr er truffet. 

11) Jf. § 17 i ”Forskrift om forvaltning av rovvilt” skal den som under jakt eller ved skadefelling/lisensfelling skadeskyter gaupe, jerv, bjørn, ulv eller kongeørn uten opphold underrette Fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling eller jakt skal uten godtgjørelse bistå forvaltningsmyndighet eller politimyndighet i det videre ettersøk.

12) Bjørn som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt bjørn uten nærmere samtykke fra forvaltningsmyndighet. Felt bjørn skal behandles på en slik måte at byttets verdi ikke forringes unødig. Buken skal åpnes og dyret vommes ut. Alle deler av dyret tas vare på, og videre håndtering avklares med Fylkesmannen. Se også vedlagte instruks for ivaretakelse av døde rovdyr del B.

13) Forsøk på felling stanses ved fellingstillatelsens utløp. Fylkesmannen kan til en hver tid endre vilkårene for fellingstillatelsen. Dette inkluderer stans av fellingsforsøk, inn​skrenking eller utvidelse av virketid, samt innskrenking eller utvidelse av område der tillatelsen gjelder.

Med hilsen

Børge Holte ef

fung. fylkesmiljøvernsjef






Helge Huru








          fung. fagsjef areal og vilt

Reindriftsforvaltningen i Troms, 9220 Moen

